DA Den Europæiske Unions Tidende C 422/4

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2014/C 422/04

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»CHOURIÇA DE SANGUE DE MELGAÇO«

EF-nr.: PT-PGI-0005-01010-2.7.2012

BGB ( X ) BOB ( )

1. Betegnelse

»Chouriça de sangue de Melgaço«

2. Medlemsstat eller tredjeland

Portugal

3. Beskrivelse af landbrugsproduktet eller fødevaren

3.1. Produkttype

Kategori 1.2. Kødprodukter (opvarmet, saltet, røget m.m.)

3.2. Beskrivelse af produktet med betegnelsen i punkt 1

»Chouriça de sangue de Melgaço« er en pølse, der er modnet ved røgning og fremstillet med blodige svinekødsrester, svinefedt og svineblod.

Den har følgende egenskaber:

Udvendige egenskaber:

Pølse i cylindrisk hesteskoform med en diameter på 2-4 cm og en længde på 20-35 cm.

Udvendigt er den ret glat, med sort farve og med en moderat overfladefugtighed.

Indvendige egenskaber:

Et tværsnit viser et fyld, der hænger perfekt sammen, med et dejagtigt udseende og med en uregelmæssig fordeling af kødet og fedtet, hvilket giver den forskellige anstrøg med hensyn til forholdet og den anvendte type råvare.

Kemiske egenskaber:

Parameter Gennemsnit DP Maksimum Minimum pH 5,05 0,29 5,56 4,67 Fugtighed (%) 28,11 8,72 39,72 14,76 Protein (%) 20,46 2,94 25,63 15,32 Fedt (%) 42,15 11,61 57,05 26,37 Chlorider (NaCl) (%) 1,95 0,49 2,63 1,20

Organoleptiske egenskaber:

Aroma: kraftig røg- og løgaroma. Mild.

Tekstur: halvblød, nærmest fugtig og meget mør.

Smag: sød, moderat syrlig, lidt stærk og en let røget smag. Løgsmagen er dominerende.

3.3. Råvarer (kun for forarbejdede produkter)

Kødet, fedtet og blodet kommer fra grise af racen Bísara, der er opdrættet som renavl eller krydset med andre racer, og som slagtes med en levende vægt på mindst 110 kg, tidligst når de er 32 uger gamle.

Der anvendes blodige svinekødsrester, svinefedt og svineblod, rød Vinho Verde eller en anden tilsvarende vin, salt, hvidløg, løg, laurbær og peber til fremstillingen.

De smagsstoffer, der anvendes, er spidskommen, rugmel og mild og/eller stærk paprika.

Der anvendes natursvinetyndtarm, som først vaskes og tørres.

»Chouriça de sangue de Melgaço« røges ved forbrænding af tørt, ikke-harpiskholdigt træ fra eg, gyvel, birk, lyng og gyvel (»piorno«).

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

De specifikke etaper af produktionen af »Chouriça de sangue de Melgaço«, som finder sted i det afgrænsede geografiske område, er tilvirkningen af blodet for at forhindre, at det koagulerer, udvælgelsen, udskæringen, tilvirkningen, krydringen og modningen af kødet og tilvirkningen, fyldningen og bindingen af tarmen samt røgningen og modningen.

3.6. Særlige regler vedrørende udskæring, rivning eller emballering osv.

—

3.7. Specifikke mærkningsregler

Etiketten skal omfatte betegnelsen »Chouriça de sangue de Melgaço — Beskyttet geografisk betegnelse« samt logoet »Chouriça de sangue de Melgaço«, som gengives nedenfor.

4. Præcis afgrænsning af det geografiske område

Det geografiske område, hvor »Chouriça de sangue de Melgaço« fremstilles, er afgrænset til kommunen Melgaço, som dækker alle lokale enheder: Alvaredo, Castro Laboreiro, Chaviães, Cousso, Cristóval, Cubalhão, Fiães, Gave, Lamas de Mouro, Paços, Paderne, Parada do Monte, Penso, Prado, Remoães, Roussas, S. Paio og Vila.

5. Tilknytning til det geografiske område

5.1. Det geografiske områdes egenart

Det geografiske område, hvor »Chouriça de sangue de Melgaço« fremstilles, har naturforhold, der er velegnede til fremstillingen, og som hænger sammen med højden over havets overflade, et særligt mikroklima, aromastofferne fra det træ, der anvendes til røgningen, og befolkningens viden, der videregives fra generation til generation.

Dette område ligger i det nordøstlige Portugal i et naturligt amfiteater, som mod syd afgrænses af bjergmassivet i Minho-dalen og mod nord af bjergkæden Serra da Galiza. Mikroklimaet i dette område er betinget af det relief, som dette bjergbælte aftegner. Det er kendetegnet ved et fastlandsklima med lange, kolde vintre og varme, tørre somre. Den gennemsnitlige minimumstemperatur er på højst 11 °C. Dette geografiske område ligger i en højde på over 1 300 m over havets overflade.

Da der fremkommer en plantegruppe under særlige jordbundsbetingelser og klimaforhold, er de plantearter, der er til stede i mikroklimaet i Melgaço, eg (Quercus), birk (Betula Celtiberica) og gyvel (Cytisus spp og Genista spp), mens gyvel (Cytisus baeticus) og lyngtræ (Erica) er naturligt hjemmehørende arter i dette område.

I Melgaço har befolkningen i umindelige tider opdrættet grise, hvilket er et resultat af selvforsyningslandbruget i området.

5.2. Produktets egenart

Der er tale om en pølse, der adskiller sig fra andre produkter i samme kategori ved, at der tilsættes svineblod, rød Vinho Verde, eller en anden tilsvarende vin, og løg. Blodet anvendes som bindemiddel mellem de blodige kødstykker og fedtet, hvilket giver en halvblød konsistens og en mørk farve, mens løgene og røgningen sikrer en kraftig smag.

Nogle af de andre særlige kendetegn ved »Chouriça de sangue de Melgaço« er tilvirkningen af blodet ved hjælp af naturlige antikoaguleringsmidler (rød Vinho Verde, eller en anden tilsvarende vin, og salt), pølsesnittets udseende, fyldet, som hænger perfekt sammen, det dejagtige udseende med en uregelmæssig fordeling af kødet og fedtet, den halvbløde konsistens og mørke farve, det ret glatte udseende udvendigt, med sort farve, med en moderat overfladefugtighed og den omstændighed, at den udelukkende fyldes i en natursvinetarm.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Melgaço har længe været en svært tilgængelig enklave. Denne isolation har givet mulighed for, at traditionerne forbundet med grise og griseopdræt, som f.eks. slagtningen, som foregår først på vinteren, kunne sætte gang i lokalbefolkningens opfindsomhed og viden, således at de kunne forarbejde og opbevare svinekød ved hjælp af naturlige miljøvenlige metoder, særlig hvad angår effektiv udnyttelse af de mest letfordærvelige dele af grisen og blodet, modningen i kulde, røgningen og »sorça«-teknikken.

Fremstillingen af denne pølse i kommunen Melgaço afhænger derfor af miljø- og klimaforholdene i dette geografiske område og den viden, som er videregivet fra generation til generation, indtil i dag.

Lokalbefolkningens viden om udskæringen af de blodige kødrester og fedtet i meget små stykker (2-3 cm) bidrager til det indvendige udseende under udskæringen (fyld, der hænger perfekt sammen, uregelmæssig fordeling af kødet og fedtet) og til hesteskoformen, da den giver mulighed for at bøje den fyldte tarm.

»Sorça«-teknikken består i at krydre kødet med naturlige ingredienser (rød Vinho Verde, eller en anden tilsvarende vin, salt, hvidløg, en større mængde løg end hvidløg, laurbær og peber) og at lade det hvile i højst tre dage på et køligt sted ved en temperatur på højst 11 °C, idet blandingen omrøres to gange om dagen. Denne teknik er baseret på, at blodige kødrester og fedt blandes godt i et passende forhold med blodet og de andre naturlige ingredienser, bl.a. løg, der anvendes i store mængder i denne pølse, og som er klart dominerende, samt på overholdelse af de relevante frister. Resultatet af denne »sorça«-teknik er et fyld, som, når det er tørret, giver »Chouriça de sangue de Melgaço« dens søde, moderat syrlige og lidt stærke smag, hvor den kraftige løgaroma er dominerende.

Anvendelsen af naturtyndtarm, den naturlige fremgangsmåde for tilvirkningen og sammenpresningen af fyldet under påfyldningen giver produktet dets tekstur og dets eget udseende udvendigt.

Den anden teknik, som lokalbefolkningen har udviklet, er modning ved røgning, som består i at udsætte »Chouriça de sangue de Melgaço« for påvirkning fra røg i 10-15 dage ved langsom forbrænding af tørt, ikke-harpiksholdigt træ, således at der kun fremkommer få flammer og megen røg, idet de aromastoffer, der brændes under røgningen, er plantearter, som er hyppigt forekommende i det geografiske område og stammer fra området, hvilket giver dette produkt en kraftig aroma og en let røgsmag. Lokalbefolkningens viden om, præcis hvor lang tid denne pølse skal røges for at få den helt særlige lette røgsmag, er tæt forbundet med træets tørhedsgrad og den mængde røg, der afgives ved forbrændingen af det.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (3))

http://www.dgadr.pt/images/docs/val/dop_igp_etg/valor/ce_chourica_sangue_melgaco_ig.pdf

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Se fodnote 2.